เงินบาทเปิดตลาด30.42/44
ธนาคารซีไอเอ็มบีไทยรายงาน เงินบาทเปิดตลาดเช้านี้อยู่ที่ระดับ 30.42/44 ปรับตัวตามทิศทางการลงทุน
8 มี.ค. 2554

ธนาคารซีไอเอ็มบีไทยรายงาน เงินบาทเปิดตลาดเช้านี้อยู่ที่ระดับ 30.42/44 ปรับตัวตามทิศทางการลงทุน
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 30.42/44 บาท/ดอลลาร์ ทรงตัวในระดับเดียวกันกับช่วงปิดตลาดเย็นวานนี้ ซึ่งเป็นไปในทิศทางเดียวกันกับค่าเงินในภูมิภาคที่ยังคงทรงตัว 
"(เงินบาท)ทรงตัวนิ่งมาก...วันนี้น่าจะเคลื่อนตัวในกรอบแคบๆ" นักบริหารเงิน กล่าว
โดยตลาดยังคงจับตาดูทิศทางการเคลื่อนไหวด้านการลงทุนในตลาดหุ้นว่าแนวโน้มการไหลของเงินทุนจากต่างประเทศจะเป็นเช่นไร และรอดูผลการประชุมของคณะกรรมการนโยบายการเงิน(กนง.) เรื่องทิศทางอัตราดอกเบี้ยอาร์/พีในวันที่ 9 มี.ค.นี้
สำหรับความเคลื่อนไหวของค่าเงินสกุลหลักต่างประเทศ เงินเยนอยู่ที่ 82.25/29 เยน/ดอลลาร์ ปรับตัวอ่อนค่าจากระดับ 82.07/10 เยน/ดอลลาร์ ส่วนเงินยูโรอยู่ที่ระดับ 1.3961/3964 ดอลลาร์/ยูโร ปรับตัวอ่อนค่าจากระดับ 1.4018/1.4022 ดอลลาร์/ยูโร
นักบริหารเงิน คาดว่า วันนี้เงินบาทน่าจะเคลื่อนไหวอยู่ในกรอบแคบๆ ระหว่าง 30.40-30.45 บาท/ดอลลาร์
"แบงก์ชาติน่าจะพยายามยันไว้ตรง 30.40(บาท/ดอลลาร์) ก่อนที่จะประกาศขึ้นดอกเบี้ย" นักบริหารเงิน กล่าว